ಹೆಣ್ಣು ಮಗುವಿನ ತಂದೆಯಾದ 80ರ ಅಜ್ಜ

ಶ್ರೀನಗರ: ಜಮ್ಮು ಕಾಶ್ಮೀರದ ಪೂಂಛ್ ಜಿಲ್ಲೆಯ 80ರ ಅಜ್ಜ ಹೆಣ್ಣು ಮಗುವಿಗೆ ತಂದೆಯಾದ ಖುಷಿಯಲ್ಲಿದ್ದಾರೆ. ಸೋಮವಾರ ಅಜ್ಜನ 65 ವರ್ಷದ ಪತ್ನಿ ಮಗುವಿಗೆ ಜನ್ಮ ನೀಡಿದ್ದಾರೆ. ಮಗು ಜೊತೆ ಹಿರಿಯ ದಂಪತಿ ಕ್ಲಿಕ್ಕಿಸಿಕೊಂಡಿರುವ ಫೋಟೋ ವೈರಲ್ ಆಗಿದೆ.

80 ವರ್ಷದ ಹಕೀಮ್ ಧಮ್ ತಂದೆಯಾದ ಅಜ್ಜ. ಪೂಂಛ್ ಜಿಲ್ಲೆಯ ಕೆಸೈಲಾದ ಸುರನ್‍ಕೋಟ್ ನಿವಾಸಿಯಾಗಿರುವ ಹಕೀಮ್ ಸೋಮವಾರ ಪತ್ನಿಯನ್ನ ಆಸ್ಪತ್ರೆಗೆ ದಾಖಲಿಸಿದ್ದರು. ಸದ್ಯ ತಾಯಿ-ಮಗು ಆರೋಗ್ಯವಾಗಿದ್ದಾರೆ ಎಂದು ವೈದ್ಯರು ಹೇಳಿದ್ದಾರೆ.

65ನೇ ವಯಸ್ಸಿನಲ್ಲಿ ಮಗುವಿಗೆ ಜನ್ಮ ನೀಡುವ ಹಕೀಮ್ ಪತ್ನಿ ಜಮ್ಮು ಕಾಶ್ಮೀರ ಹಿರಿಯ ಅಮ್ಮ ಎನಿಸಿಕೊಂಡಿದ್ದಾರೆ. ದಂಪತಿಗೆ 10 ವರ್ಷದ ಓರ್ವ ಮಗನಿದ್ದು, ಎರಡನೇ ಬಾರಿ ಪೋಷಕರಾದ ಸಂಭ್ರಮದಲ್ಲಿದ್ದಾರೆ. ಸಾಮಾನ್ಯವಾಗಿ 47ನೇ ವಯಸ್ಸಿನವರೆಗೂ ಮಹಿಳೆಯರು ತಾಯಿ ಆಗುತ್ತಾರೆ. ಆದ್ರೆ ಇದೊಂದು ಅಪರೂಪದ ಪ್ರಕರಣ ಎಂದು ವೈದ್ಯರು ಆಶ್ಚರ್ಯ ವ್ಯಕ್ತಪಡಿಸಿದ್ದಾರೆ.